Nkaambo nzi mapobwe ncaacizumanana kubambwa kakuli ciyanza cakupalulwa cakalekwa kaindi loko.
Kusikila munsaa zyuulu zya myaka zyobile zya kulubila, manjezyeezya atunsiyansiya twa bantu, yakavwukila tusimpe tunjaanji kunsaa mulwi watombe. Ooto tusimpe twakali kusyomwa kuti tuzyila akataa baapositolo banakristu, lino mazuba aamamanino aano, tuyaa kuyubununwa akuyobololwa kubikkwa mubusena motweelede. Mulimo wakubambulula tusimpe twakalubwa kaindi loko, nokuba boobo, mulimo uukopa mizeezo. Mukubula luzyibo lwa tusimpe toonse mubukkwene, bantu banjaanji bayaa kudonaika kuti, naa milazyo yaba Levi iceelede kutobelwa, alimwi akuti njili akataa milazyo eeyo iiteelede kutobelwa.
Ciyanza ca kupalulwa ncecibeela zimwi ziindi cakanyonganya mizeezo akataa baabo balisungwide kutobela milawo yoonse cakumaninina. Kubala kabotu-kabotu Bbaibbele mumyaka yakainda lino-lino, kwakayubununa kuti imwi milazyo ya “Cizuminano Cakale” iceelede kubambwa akutobelwa, pele mumyaka yansiku bantu bakali kuyeeyela kuti nja baJuuda balikke buyo. Kulemba buyo misyoonto aawa, njeeyi milawo eeyo: kuleka kulya nyama zitasalali; kubamba buzuba bwaciloba bwa Nsabata; alimwi a, kusekelela mapobwe aaciindi comwe mumwaka. (Kutegwa ubale zinjaanji zya mapobwe aaciindi comwe amwaka, kobala cibalo ca “Kusekelela Mapobwe Aaciindi ca Malubaluba” acibalo ca “Mapobwe aa Cilimo”. Mpoonya mubuzyo uumvwugwa ngwakuti: ino mbuti ciyanza ca kupalulwa? Cizuminano Cipya cilasalazyide kuti kupalulwa tiicakacili cilengwa ciceelede kutobelwa akataa Bantu bamasi bakasandulwa. Aaka nkasimpe nkobabelesya bantu banji kukakila kubamba mapobwe. Mukubula coolwe, eeci ncintu cuusisya nkaambo Banakristu bataanzi bakazumanana kubamba mapobwe kwa myaanda-myaanda yamyaka. Ku Scotland kulikke, Banakristu bakali kusekelela pobwe lya Pasika kusikila akwiinda myaka iili 1,000 yakainda. Kutegwa tumvwisyisye kaambo keni aaya mapobwe ncaaceelede kubambwa pele kutali cilengwa ca kupalulwa, ncintu ciyandika kumvwisisya mulawo weendelezya mulimo wakupalulwa.
Milawo yiindene ilibikkidwe muzibeela zyaandeene. Kwakali milawo yacisi, milawo yakuzeka milandu amilawo ya bupaizi. Amwalo mumilawo yabupaizi, kwakali milawo iijatikizya kubamba mapobwe ( mbuli Nsabata, Myezi mipya, mapobwe aaciindi comwe mumwaka), aboobo eeyo milawo ili mucibaka caandeene kwiinda ca milawo yakuumpa zipaililo. Kupalulwa cakali cibeela ca mulawo wakutuuzya zipaililo.
Kupalulwa muzibbadela kwamazubaano tacili cinyonyoono pe. Mikowa yabantu minjaanji, kapati eeyo iikkala mumabazu aanyika aapya kapati, icizumanana kupalulwa kwa zyuulu zyamyaka akulilondola cabunkutwe. Nokuba kuti malwazi aakuciswa zitondwa taajaniki kapati akataa banalumi, woonse malwazi aazinswe aakaambilizyigwa ajanwa akataa banalumi aabo batapaludwe. Aboobo kupalulwa kwakali kubelesyegwa mukweeleba akulesya bulwazi bwa kwaalilwa kusyubbula cikanda ca ntoni abwa kuzimba ntoni. Bumwi buvwuntauzyi bwakaswaanganya kuti kanjaanji banalumi batapaludwe, mbabavwuzya kuyambukilwa bulwazi bwa kalileke aamwi malwazi aazinswe. Kweelede kulangisyigwa kuti eeco ciyanza ca kupalulwa cakali kucitwa abaHebulayo tiicakali ceeco cicitwa mazubaano cakucekula akunengulula cikanda cantoni coonse akusiya nkwiili kumutwe kiitavwumbilidwe pe. Kupaulwa kwansiku kwakali kwakucekula buyo cikanda aasyoonto akuceelanya kumbele aatalikila mutwe wa ntoni. Aboobo cikanda tiicakali kusyupuka kuya musyule kapati. Ikuti kupalulwa kakuyandika kucitwa nkaambo kamilawo ya zibbadela nokuba kuti muntu waliyandila mwini, kunyina makani naa ooyo muntu waya kumbele kuyoopalulwa. Nokuba boobo, kweelede kumvwisyigwa kuti kupalulwa cakali cilengwa cabupaizi ncaakalailide kucitigwa Yahuwah pele taciceelede kutobelwa mazubaano.
Nokuba kuti milawo yakutuuzya zipaililo yakapegwa leelyo naakawa mucibi muntu, kupalulwa mbuli ciyanza ca bupaizi tiikwakatalika kusikila muciindi ca Abrahamu. Cinyonyoono cuubilila maanu muntu. Aboobo takonzyi kuyiisyigwa zintu zyoonse muciindi comwe buyo pe. Yahuwah uleengelela kwaciindi cilamfu bana Bakwe babulide nguzu. Walo ulabeleka kakkazyikide camba amuntu omwe kweendelanya ampateene kuteelela. Awalo Yahushua, busiku naakali munsaa lufu Lwakwe, wakaambila basikwiiya Bakwe kuti: “ Ndicijisi makani manji aakumwaambila, pele tamukonzyi kwaamvwisya aayo ono.” (Johane 16:12, NKJV) Nkaambo kaako, kasimpe nkasimpe kaciyaa kuvwunguluka. Kupalulwa kwakaba ciyanza cabupaizi eelyo nikwaaba cizuminano akataa Yahuwah a Abramu.
Mu Matalikilo 15 kulembedwe kaano eelyo nibaapangana cizuminano eeci. Yahuwah wakaambila Abramu kuti, “Utayoowi, Abramu: Ime ndime ntobo yako, alimwi abulumbu bwako bupati.” (Matalikilo 15:1, KJV)
Cimwi ciindi, Yahuwah wakasyomezya Abramu kuti nyika ya Kanaani iyoopegwa kulunyungu lwakwe. Lino, Abramu wakalomba kuti eeci cisyomyo cikazuzikwe kwiinda mumulanda wakwe, Eliyaza, nkaambo Abramu taakajisi bana bakwe mbaakazyala mwini. Pele Yahuwah wakamululamika akumusyomya Abramu kuti uciyoolizyalila mwana uyoolya zina lyakwe. Wakayungizya akumwaambila kuti balunyungu lwa Abramu banooli banji mbuli nyenyezi zya kujulu. (kobala Matalikilo 15:2-5.) Mpoonya kampango katobela kalibotela kalaa nguzu alimwi kayubununa makani mabotu: “Mpoonya Mwami Yahuwah wakati kuli Abulamu, “Mebo ndime Mwami Yahuwah wakakugwisya mumunzi wa Uli mucisi ca Bakaladiya, kuti ndizookupe nyika eeyi ibe yako.” (Matalikilo 15:7)
Abramu wakasyoma cisyomyo ca Yahuwah. Walo wakalicembeede kale akuba mudaala; mukaakwe wakali mucembele alakwe; pele walo wakasyoma jwi lyokwa Yahuwah eelyo ndyaakaambilwa kuti: “Lino Abulamu wakasyoma Mwami Yahuwah, akaambo kakusyoma kwakwe ooku, Mwami Yahuwah wakabalilizya Abulamu mbuli mululami” (Matalikilo 15:6)
Mpoonya, Mangwalo alembedwe kuti Abramu wakakumbila cintu cimwi, kutaanguna cakali kumvwikaanga ncintu cigambya kulombwa: “ O Mwami wangu Yahuwah, ino inga ndazyiba buti kuti eeyi nyika iyooba yangu?” (Kampango 8.) Ooku takuli kubuzya kwakudonaika pe. Mangwalo aambide kale kuti Abramu wakasyomede kale mucisyomyo. Pele, wakabuzya mubuzyo ooyu, munzila yakupa bulemu mbuli mbwaakacita, kubuzya Singuzuzyoonse kuti naa inga bapangana cizuminano anguwe.
Mpoonya kampango katobela kalembedwe kuti Yahuwah wakazumina ncaakamukumbila Abramu:
Mwami Yahuwah wakamwiingula kuti, “Ndiletela mpwizi yamyaka yotatwe, mpongo yamyaka yotatwe, mugutu wamyaka yotatwe, nziba alimwi ankwilimba.”
Aboobo Abulamu wakazileta zyoonse eezi kuli Yahuwah, wakabakosoola banyama akati umwi aumwi muzipaanzi zyobilo zyeelene. Amane wakabikka zipaanzi zyabo kuzilanganya cimwi acimwi mumizila yobilo. Pele bayuni taakwe naakabakosola pe.”(Matalikilo 15:9, 10, KJV)
Eeci inga calibonyaanga ncintu ceenzu kubantu bamazubaano, pele Abramu wakateelela cakaambwa: Yahuwah wakazumina kulomba kwakwe kuti bapangane cizuminano! Cizuminano, ndibbala lyaambilizya cimpangano cikwabilidwe amulawo. “Cizuminano ncipangano cimvwanwa akataa bantu bobile nokuba banjaanji, cilembwa akugantwa cidinto, oomo omwe-omwe akati kabantu bazuminana . . . usyomezya kucita nokuba kupa cintu cimwi kuli umwi.”1 Mubwini, Cizuminano ceelede kuba akataa bantu bobile nokuba nkamu zyobile. Mazubaano, nkamu zinjila cizuminano zisaina cipepa camulawo. Mumasi aandeene, kuli nzila ziindene zyakusaina cizuminano, pele nokuba kwiimpana boobo, cicili cizuminano cikwabilidwe amulawo. Zimwi ziindi, kalaliki wa nkuta ulaitwa kuti abe kamboni eelyo nobasaina cipepa munkuta.
Mumazuba ookwa Abramu, cizuminano zyakali kukonkezyegwa munzila yaandeene. Bakali kuumpa banyama acipaililo, mibili yabanyama yakali kwaandulwa akati mpoonya bobile bakali kupangana cizuminano bakali kwiinda akati kazibeela zyanyama zyaandudwe. Eeyi yakali nzila yakwaamba kuti, “Akukacitwe boobu kuli ndimwe akwiinda waawa, kuti ndikalezye kucita cizuminano ncitwapangana eeci.” Ncencinco ncobeni cilembedwe mu Mangwalo ncaakacita Yahuwah: “Zuba kalibbilide, nikwakasiya, kufwambaana kwakalibonya kalongo kamulilo, kakali kusuka busi bunji, alimwi kwakalibonya amumuni uumwekesya, eelyo kalongo aako amumuni zyakainda akati kazituli eezyo. Mubuzuba oobo Mwami Yahuwah wakacita cizuminano a Abulamu, wakati, “Ndasyomezya kuti ndiyoopa nyika yoonse eeyi kulunyungu lwako, kuzwida kumulonga uuli mumunyinza wacisi ca Ijipiti kuyoosika mane kumulonga mupati wa Yufuletisi” (Matalikilo 15:17 a 18.)
Ibbala lya Cikuwa lyakuti “cizuminano” lyakasandulwa kuzwa kubbala lyaci Hebulayo lyakuti berîyth2. Eeli bbala, mubwini liiminina kuti, “kwaandula . . .; citaandudwe (nkaambo nkutenda kwiinda akataa zibeela zyanyama.)” Ma! Mwati nkulibotela nzi ooku kulibatamika kwa Singuzuzyoonse kuti akonkezye cisyomyo Cakwe citakonzyi kwaalilwa ncocisyomya munzila yiini Abramu njaakali kuvwisisya akusyoma!
Nikwakainda waawo Abramu, waakakatila munguzu zyakwe kugwasyilila Yahuwah kuti azuzike cibeela Cakwe mucisyomyo: Abramu wakaminsya Hagar akuzyala Ishmayeli. Aaya taakali makanze ookwa Yahuwah pe! Mbuti mbwatweengelela kubula nguzu akwaalilwa kwesu nkotucita. Nokwakainda myaka kkumi ayitatu; Yahuwah wakabweeda kuli Abramu. Mpaaciindi eeco cizuminano nicaakonkezyegwa kwiinda muciyanza ca kupalulwa.
Cizuminano ca Yahuwah kuli Abramu cakali kujatikizya zinjaanji kwiinda mbwaakali kukonzya kuteelela aciindi eeco Abramu. Kuleka buyo kuti Yahuwah wakamusyomya mwana musankwa kwiinda mumukaakwe Sarai, pele nkwiinda mulunyungu lwa Abramu ooyo Messiah wakasyomezyedwe mwaakali kuzyoosikila! Mwanaa Yahuwah simuzyalwaalikke wakali kuzyoofwida kunununa babisyi. Eeci ncecisyomyo cini Yahuwah ncaakali kukonkezya mucizuminano Cakwe kuli Abrahamu. BaHebulayo 9:22 bapandulula kuti: “Masimpe, kweendelanya a Mulawo, zintu zilasalazigwa abulowa. Aboobo zinyonyoono tazilekelelwi kakutakwe kutilwa kwabulowa.”
Eeci cakali cizuminano cakutila bulowa ncibaapangana Abram a Yahuwah. Mbuli mbocaali cizuminano ca bulowa, kwakali kuyandika kuti kutilwe bulowa kumabazu obile kutegwa eeci cizuminano cizuzikwe. Yahuwah taakali kuyanda kuti Ishmael afwe nguwe nokuba Isaka kuti afwe nguwe mucibaka ca Mwanaakwe mwini. Pele kutegwa cibe cizuminano cikwabilidwe amulawo, Abramu wakeelede kwaaba bulowa. Oobu bulowa bwakatilwa muciyanza ca kupalulwa. Boonse bakali kulangila Messiah wakasyomezyedwe, alimwi aabo bakali kuyanda kukona cisyomyo eeco, bakalitondezya lusyomo lwabo kwiinda mukupalulwa abalo akuswesya bulowa.
Kukulwaizya lusyomo ncibeela ca cisyomyo eeci, aboobo Yahuwah wakacinca zina lya Abramu kuti libe Abrahamu, azina lya Sarai kuti libe Sarah. Kutegwa akonkezye kuzumina cizuminano eeci, Abrahamu, abalunyungu lwakwe bakatobela ciyanza eeco, bakapalulwa akuswesya bulowa.
Lino Abulamu naakali aamyaka iili makumi aali fuka afuka Mwami Leza wakasika kulinguwe akuti, “Ndime Yahuwah Singuzuzyoonse. Kondiswiilila mazuba aabuumi bwako boonse, ube muntu uulondokede.
Ndiyoopanga cizuminano ayebo alimwi ndiyoovwuzya lunyungu lwako.”
Mboobu mbotweelede kuzuminana ayebo alimwi abana balunyungu lwako. Kufumbwa mwana mulombe akati kanu uleelede kupalulwa.
Kuzwa lino muleelede kuti kamupalulwa kuti cibe citondezyo cacizuminano akati kanu andime. (Matalikilo 17:1, 2, 10 a 11.)
Kakwiindide kusikila munsaa zyuulu zyobile zya myaka, Paulu wakabelesya mukonzyanyo wa Abrahamu, Ishmayeli a Isaka kuti ngo mukonzyanyo wa bululami kwiinda mu lusyomo akwiimpanya eeco kuzwa ku bululami bwa kubeleka milimo:
Kayi Malembe aamba kuti Abulahamu wakalijisi bana bobilo. Umwi wakali wamukaintu muzike, umwi wakali wamukaintu mulubusi.
Lino mwana wamuzike wakazyalwa mbuli bantunsi, pele ooyo wamukaintu mulubusi wakazyalwa kweendelana acisyomezyo ca Yahuwah.
Lino makani aaya aali mbuli cikozyanyo, aaba bakaintu bobilo bali mbuli zizuminano zyobilo. Umwi uzwa ku cilundu ca Sinai nkokuti Haga, bana bakwe mbazike. (BaGalatiya 4:22-24)
Kwiinda mukuzyala mwana muli Hagar, Abrahamu wakasola anguzu zyakwe, kwiinda mumilimo yakwe, kuzyala mwana wakasyomezyedwe. Aboobo, Ishmayeli wakaba mukonzyanyo wa bululami bujanwa mukubeleka milimo. Isaka, ooyo wakamitwa Sarah naakalekede ciyanza cabakaintu, wakali mwana wacisyomyo ncobeni. Kumitwa kwakwe kwini kwakacitika kwiinda mukusyoma kwa Sarah mu cisyomyo cokwa Yahuwah: “Alusyomo awalo Sala wakajana nguzu zyakuzyala mwana kali mucembele kale. Wakasyoma Yahuwah kuti uyoobamba cisyomezyo cakwe ncaakasyomezya.” (BaHebulayo 11:11, KJV) Isaka aboobo wakali kwiiminina bululami kwiinda mulusyomo.
Mulugwalo lwa Paulu ku BaGalatiya, wakalulembela cigaminina makani aakupalulwa. BaGalatiya bakali bantu bamasi bakasandulwa. Paulu wakali kkede akati kabo kwaciindi cikubwene kabapandulwida makani aalufutuko. Aakale naakayaamukide, Banakristu baJuuda baku Palestine bakazida ku Galatia akuzyoobaambila aabo bakasanduka kuti tabakonzyi kulyaamba kuba banakristu bancobeni pele buyo kuti bapalulwa. Balo kabatakubwene, pele mukusyomeka kwini, BaGalatiya bakazumina kupalulwa.
Eelyo Paulu naakamvwa mulumbe wabantu aabo bakasandula banakristu BaGalatiya kuti babe “BaJuuda”, walo wakalemba lugwalo lwakubabwentela kapati kuti. “Inywe nozifubafuba no BaGalatiya! Nguni wakamulowa akumuungula ncomutateeleli kasimpe? Ciindi nitwakamukambaukila zya Yahushua Kilisito, twakamupandulwida kabotu-kabotu mbuli mbwaakakankaminwa aciingano?” (BaGalatiya 3:1)
Paulu wakamvwisisya mpuwo yaciyanza eeci, pele banakristu bapya baku Galatiya tiibakakubwene cakali kucitika. Lufutuko luboolela mukusyoma muluzyalo wa Yahuwah alikke. “Mwakafutulwa aluse lwa Yahuwah mukusyoma. Tiimwakafutulwa nkaambo kazeezyo nzimwakacita pe. Pele ncipego ca Yahuwah, kutali camilimo yanu, aboobo muntu atalikankaizyi pe.” (BaEfeso 2:8, 9)
Walo wakabuzya BaGalatiya kuti: “Amundaambile eeci, sena mwakatambula Muuya Uusalala kwiindila mukubamba Mulawo naa mukumvwa akusyoma Makani Mabotu?” (BaGalatiya 3:2) Lino kabaibaluka ncaakabayiisya cini, Paulu wakalizyi kuti bwiinguzi bulabatondezya mpubaalubizya kutobela ciyanza cakupalulwa. “Ani inga mwafubaala buti boobu? Tee kayi mulimo walufutuko lwanu Muuya Uusalala nguwakuutalika, sena lino muyanda kuumanizya munguzu zyanu nobeni?” (BaGalatiya 3:3)
Mpoonya Paulu wakabapandawida makani woonse akubajosya musyule kuciindi ca Abrahamu:
Aboobo sena Yahuwah wakamupa Muuya wakucita zigambya mulindinywe, wakacita oobo nkaambo kakuti mwakabamba Mulawo naa mwakamvwa Makani Mabotu akwaasyoma? Amuyeeye zyakacitika kuli Abulahamu. “Wakasyoma Yahuwah, aboobo Yahuwah wakamwaamba kuti mululami.” Nkaako mwabona kuti aabo basyoma mbabana ba Abulahamu beni-beni. Yahuwah wakazyibila limwi kuti uyoolulamika bamasi akaambo kalusyomo lwabo. Eelyo wakakambauka Makani Mabotu kuli Abulahamu, mbubwaamba Malembe kuti, “Wakati kuli Abulahamu, 'Mulinduwe misyobo yoonse iyoolelekwa.'” Lino Yahuwah ulaleleka boonse basyoma mbuli mbwaakaleleka Abulahamu wakali kumusyoma. Boonse babikka myoyo kumilimo ya Mulawo mukuti naa baicita bayoolulamikwa, balisinganyizidwe. Kayi Malembe alati, “Ulisinganyizidwe ooyo uutaciti zyoonse zilembedwe mubbuku lya Mulawo.” (BaGalatiya 3:5-9)
Baapositolo bakalaa lusyomo lusalala. Ikuti ciyanza cakupalulwa nicakacili kuyandika mumulawo wabulemu, balo mumuswaangano waku Jelusalema, nibatakaamba kuti taciyandiki kubantu Bamasi basandulwa kunjila Bunakristu. Nokuba boobo, eeci taceelede kuba cintu cakulilekelela muntu naba ni kwaamba ncatabambili mapobwe, alo aali muciga ciimpene camulawo. Mbweenya kupalulwa mbucakali ciyanza cakukonkezya cizuminano eeco cakasyomezya Mufutuli wakacili kuboola, aboobo cakali cibeela camulawo wazituuzyo cakazuzikwa aciciingano kwiinda mu Mufutuli. Nkakaambo keni aaka, Paulu ncaakakalala kuti baJuuda bakacili kuyiisya kuti kupalulwa nciyanza ciciyandika kutegwa ubaa lufutuko.
Paulu waibalusya BaGalatiya bakasanduka kuti kunembo lya meso aabo, mukuteelela kwabo, Yahushua “wakatondezyegwa kakankamidwe aciciingano kuzuzika cizuminano.” (BaGalatiya 3:1) Mumajwi amwi, Yahuwah wakazuzika cibeela Cakwe mucizuminano eeco. Walo wakasungula Mwanaakwe kuti ajayigwe kutegwa muntu afutulwe. Aboobo kuzumanana kupalulwa kuti nkucita mulimo wabupaizi naa bunakristu nkusampuzya akukaka mulimo alufu lwa Yahushua aciciingano. Ooku kutukila Mwami Yahuwah munzila eeyi kuli mbweenya mbuli kuzumanana kutuuzya zipaililo zyakuumpa banyama. Aboobo, munzila eeyi, kwakali kwaamba kuti cituuzyo cokwa Yahushua tiicakali cibotu kapati. Mulugwalo ndwaakalembela BaRoma, Paulu wakayungizya kaambo aaka kuya kumbele kuti, kupalulwa kwakapedwe Abrahamu kuti cibe citondezyo cabululami mbwaakajana kwiinda mulusyomo ndwaakasyoma kataninga palulwa akuti kupalulwa kwa Abrahamu kwakajatikizya baabo, nokuba kuti tabapaludwe, bacisyoma mucisyomyo cokwa Yahuwah: “Alimwi wakatambula citondezyo ca kupalulwa, cikonkezyo ca bululami bwa lusyomo ndwaakajisi naatakaninga palulwa, kutegwa abe wisi wabaabo basyoma boonse, nkaako Yahuwah ubaamba kuti mbalulami nikuba kuti tabapalwidwe.” (BaRoma 4:11, NKJV)
Nkaambo kupalulwa kwa Abrahamu kwakajatikizya baabo batakapaludwe, kucikonzya kubaguminizya kwiinda mubululami bwa Yahuwah, kwiinda mukusyoma luzyalo lwa Mwanaakwe, eeci citondezya kuti, aciindi cimwi kumbelaa mazuba ookwa Abrahamu, kupalulwa tiikwakacili kunooyandika eelyo caakuzuzikwa cisyomyo. Mbwaakafwida buyo Yahushua, kali cituuzyo cizwide bulondo bwini, zyoonse zyakali kuyandika kutuuzyigwa, akukonkezyegwa kwiinda mukupalulwa, zyakazuzikwa alimwi tiizyakacili kuyandika nkaambo cisyomyo cakazuzikwa. Cizuminano cakazuzikwa. Muulo walufutuko wakabbadelelwa mubukkwene.
Nkaambo [Yahushua] unooliko lyoonse, nkabela mulimo Wakwe wa bupaizi tuukamani pe. Aboobo Walo ulakonzya kuvwuna cakubafutwida limwi boonse aabo baboola kuli [Yahuwah] kwiinda muli Nguwe, nkaambo lyoonse Walo uponena kuzekela mbabo.
Cakayandika kuti tube a Mupaizi Mupati uuli boobu uusalala, uutakwe butongo naa kampenda, uuzandwidwe kuzwa kuli basizibi, alimwi uusumpwidwe kwiinda zyoonse zyakujulu. Nkabela tali mbuli bapaizi bapati bamwi pe. Teelede kutuula zipaizyo mazuba woonse akaambo kazinyonyoono zyakwe, kwamana azinyonyoono zyabantu pe. Nkaambo wakacita kale oobo naakalyaaba kuba cipaizyo lomwe ciindi naakalituula lwakwe mwini.” (BaHebulayo 7:24-27)
Masimpe kuti kupalulwa cikanda kwakali kwiiminina zinji mumoza, eeco bana Isilayeli bansiku bakalicimvwide kabotu-kabotu. Kuzwa kulaale kuciindi ca Mozesi, Mangwalo alembedwe kuti: “[Yahuwah] wakayandisya basikale banu, ncenciceeco ncaakasala ndinywe nywebo nolunyungu lwabo kuti mube bantu bakwe mubusena bwamisyobo imwi, mbuli mbokubede sunu. Nkaako kuzwa sunu mube bantu basyomeka ku Mwami Yahuwah, batali basicinguni.” (Ciibalusyo 10:15 a 16.) Kufumbwa ciindi bana Isilayeli nibakazangide akukomba mituni, bakalaigwa kuti bapalule myoyo yabo:
Mboobu mbwaamba Mwami Yahuwah kubantu bakucisi ca Juuda abamu Jelusalemu ulati, “Amupande nyika yanu eeyo iitanalimidwe, mutasyangi akati kamamvwa. Amulipe lwanu nobeni ku Mwami Yahuwah, amulisalazye myoyo yanu kuli Yahuwah, nywebo nobantu bamu Juda anywebo nobamu Jelusalemu. Kwataba boobo ndamunyemena akumutenta mbuli mulilo, akaambo kazibi nzyomucita, ndamutenta taakwe uunga wamuzima.” (Jelemiya 4:3, 4)
Kupalulwa cakali cibeela cakutuuzya zipaililo. Kwakali kulangila kumbelaa mazuba mulusyomo kukutila bulowa bwa Yahushua aciciingano. Aboobo, mbocibede boobo, tacicili ciyanza ciciyandika kuzwa waawo nkaambo eeco cisyomyo cakazuzikwa aciciingano.
Cishinshimi cibotu cokwa Daniele ncaambilizya Messiah cilisalazyide mulazyo wa cizuminano ca bulowa, kuti caazuzikwa, aboobo takuciyandiki milimo yakuumpa zipaililo, nokuba kupalulwa kwakali cibeela cakutila bulowa. “Uyoobamba cizuminano abantu banji mumvwiki yomwe, pele akati kamvwiki eeyo, uyoolesya zipaizyo azituuzyo.” (Daniele 9:27)
Koongelezya kwa Julu kuli Isilayeli wansiku kucitambikidwe kuli Isilayeli wamazubaano, ku bana ba Abrahamu kwiinda mulusyomo. Lino, mumazubaano aakujala musela wanyika, toonse tweelede kupalula myoyo yesu. Amusiye mizeezo yenu akwiilazyika ansi. Amuyandaule busyu bwa Yahuwah. Amumukombe Walo mumoza amukasimpe, amweete kuyanda kwenu kuti kweendelane akuyanda kwa bulemu. Kwiinda mulusyomo lwako, ayebo, ulakonzya kuba mwanaa Abrahamu, ulakonzya kulya zina akukona cisyomyo cabulemu bwa kujulu.
1 http://www.lectlaw.com/def/c323.htm
2 Berîyth, #1285, The New Strong’s Expanded Dictionary of Bible Words
ssw_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn bem_Latn nya_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn glg_Latn eng_Latn